《雷潭》
宋代·陆经

山郭五里馀，气象忽异色。蛟龙尝此蟠，潭水至今黑。

变化验莫穷，白昼起霹雳。山形抱江来，怪石莫倾侧。

有寺出其间，户牖立丹壁。微云垂鉴中，彩色画不得。

小阁才数弓，吐纳半江碧。日光涵游鱼，到底如不隔。

老竹风萧萧，长根擘青石。送声寄哀弦，往往动魂魄。

载酒同遨游，逢奇得搜索。形体相与忘，山林信吾适。

乃知人世间，舍此固怵迫。

作者简介：越州人，字子履。母再嫁陈见素，因冒姓陈，见素卒，还本姓。仁宗朝，官至集贤殿修撰，坐谪流落。与欧阳修、苏舜钦辈游。善真行书，时有《寓山集》。